Un bărbat de 44 de ani a murit, în noaptea de vineri spre sâmbătă, într-un incendiu izbucnit la un imobil din Caransebeș din cauza unei țigări aprinse. 18 persoane au fost evacuate.
Incendiul a pornit într-o garsonieră situată la parter.
Pompierii au evacuat 6 persoane de la etajul 1, iar alte 12 persoane au ieșit singure.
În locuința de unde a pornit focul a fost descoperit un bărbat decedat, în vârstă de 44 de ani.
În incendiu au ars mobilier și articole textile și s-au deteriorat pereții și tavanul locuinței. De asemenea, au fost afectați de fum pereții holului de la parter.
Cauza probabilă de producere a incendiului a fost fumatul, au stabilit pompierii.
Imagine de arhivă